דאגלס הודג'

דאגלס הודג' (באנגלית: Douglas Hodge; נולד ב-25 בפברואר 1960) הוא שחקן, במאי ומוזיקאי אנגלי, זוכה פרס טוני לשחקן הטוב ביותר לשנת 2010 על הופעתו במחזמר "כלוב העליזים".

הודג' הוא חבר מועצת "התיאטרון הלאומי לנוער". ב-1989 כתב עבור התיאטרון את המחזה "Pacha Mama's Blessing" על יערות הגשם באמזונאס שהוצג בתיאטרון אלמיידה.

ביוגרפיה
הודג' נולד בפלימות' שבמחוז דבון. הוא למד משחק באקדמיה המלכותית לאמנות הדרמה.

תיאטרון
הרולד פינטר
הודג' זכה להצלחה רבה בהופעותיו במחזות של הרולד פינטר. בין השאר שיחק ב-"No Man's Land" בתיאטרון הקומדיה בפברואר 1993; "Moonlight" בתיאטרון אלמיידה בספטמבר 1993; "מין אלסקה", "המאהב" ו-"The Collection" בתיאטרון דונמאר ורהאוס במאי 1998; בתפקיד ג'רי במחזה "בגידה" בתיאטרון ליטלטון של התיאטרון המלכותי הלאומי בנובמבר 1998; ובתפקיד אסטון במחזה "מנהל הבית" בתיאטרון הקומדיה בנובמבר 2000 לצדם של מייקל גמבון (בתפקיד דייוויס) ורופרט גרייבס (בתפקיד מיק), בבימויו של פטריק מרבר. על תפקיד זה היה הודג' מועמד לפרס אוליבייה לשחקן הטוב ביותר בתפקיד משנה.

ב-2004 ביים הודג' לראשונה בתיאטרון ובחר את המחזה "The Dumb Waiter and Other Pieces" מאת פינטר שהועלה בתיאטרון אוקספורד פלייהאוס.

ב-2015 ביים הודג' בברודוויי הפקה מחודשת של המחזה "Old Times" משנת 1971 מאת פינטר. בהפקה כיכבו קלייב אוון, איב בסט וקלי ריילי.

הופעות נוספות
במאי 1994 הופיע הודג' בתפקיד הראשי במחזה "פריקלס" מאת שייקספיר בבימויה של פילידה לויד. במאי 1997 שיחק במחזה "Blinded by the Sun" מאת סטיבן פוליאקוף בבימויו של רון דניאלס בתיאטרון קוטסלו.

באפריל 2002 הופיע הודג' בתפקיד לאונטס במחזה "אגדת חורף" בהפקה של הלהקה השייקספירית המלכותית בתיאטרון ראונדהואס. את ההצגה ביים מתיו וורקוס, והיא הייתה עיבוד בסגנון "הקולנוע האפל" ועם מוזיקת קאנטרי.

באפריל 2003 גילם הודג' את אנדריי בהפקה המחודשת של מייקל בלייקמור למחזה "שלוש אחיות" מאת צ'כוב בתיאטרון פלייהאוס. שנה אחר כך שיחק בתיאטרון הרויאל קורט בתפקיד בארי במחזה "Dumb Show" מאת ג'ו פנהול  שביים טרי ג'ונסון . המחזה הוצג בספטמבר 2004 וקיבל ביקורות חיוביות בעיקר על הופעתו של הודג'.

ב-2005 הופיע הודג' בתפקיד נייתן דטרויט במחזמר "ברנשים וחתיכות" בתיאטרון פיקדילי לצדו של יואן מקגרגור שגילם את סקיי מסטרסון. על הופעתו הוא היה מועמד לפרס אוליבייה.

בקיץ 2006 לוהק לתפקיד הראשי במחזה "טיטוס אנדרוניקוס" שהוצג בתיאטרון שייקספיר גלוב. במקביל ביים בווסט אנד את המחזה "See How They Run", פארסה מאת פיליפ קינג, שהוצג לפני כן בסיבוב הופעות בבריטניה. כשההצגה הועלתה בווסט אנד החליפה ננסי קרול את האטי מוראהן בתפקיד אשתו הצעירה של הכומר.

הודג' שר בקול טנור לירי בתפקיד פרנק במחזה "A Matter of Life and Death" שהועלה במאי 2007 עם להקת תיאטרון ניהיי  בתיאטרון הלאומי. ההפקה המרהיבה מבוססת על סרט באותו שם. עוד ב-2007 כיכב בתפקיד אורח בתסכיתי דרמה מסדרת "דוקטור הו".

ב-2008 כיכב הודג' בתפקיד אלבין בהפקה עטורת שבחים של המחזמר "כלוב העליזים" שהועלה בתחילה בתיאטרון "Menier Chocolate Factory". בהמשך שיחק באותו תפקיד בתיאטרון פלייהאוס וב-2009 זכה בפרס אוליבייה לשחקן הטוב ביותר במחזמר.

ב-18 באפריל 2010 הועברה ההפקה הלונדונית לברודוויי והוצגה בתיאטרון לונגאקר עם הודג' ועם קלסי גראמר בתפקידי אלבין וג'ורג'. על תפקיד זה זכה הודג' ב-2010 בפרס טוני לשחקן הטוב ביותר במחזמר.

ב-2011 הופיע הודג' בתפקיד מאתגר נוסף, עורך הדין מייטלנד, במחזה "ראיות בלתי קבילות" מאת ג'ון אוסבורן בתיאטרון דונמאר. המבקרים היו תמימי דעים בשבחם את הופעתו של הודג' וכתבו שהוא "שחקן גדול שעושה צדק עם יצירת מופת אפלה". על תפקיד זה היה הודג' מועמד לפרס אוליבייה.

ב-2012 חזר הודג' לברודוויי וכיכב בתפקיד סיראנו דה ברז'ראק בהפקת להקת התיאטרון ראונדאבאוט של המחזה "סיראנו דה ברז'ראק" שהוצג בתיאטרון אמריקן איירליינס מ-14 בספטמבר 2012 עד 25 בנובמבר 2012.

באוקטובר 2012 פורסם שהודג' לוהק לתפקיד וילי וונקה במחזמר "צ'ארלי ומפעל השוקולד" בווסט אנד. הצגת הבכורה הייתה ב-25 ביוני 2013 בתיאטרון דרורי ליין שבלונדון.

בימוי
במקביל לקריירה שלו כשחקן, הודג' הוא גם מחזאי, במאי ומלחין. ב-2012 ביים את "סיפור אהבה בשלושה פרקים" בתיאטרון "Menier Chocolate Factory". הוא היה מנהל שותף בתיאטרון דונמאר וביים את המחזה "Dimetos" ב-2009, המחזה "Absurdia" ב-2007, וערך סדנאות קריאה רבות של יצירות חדשות וקלאסיות.

הודג' ביים את המחזה "Last Easter" מאת בריוני לייברי בתיאטרון הרפרטוארי של ברמינגהם, ואת המחזה "See How They Run" שהוצג בסיור הופעות ובווסט אנד.

פרסים
הודג' זכה בשנת 2009 בפרס אוליבייה לשחקן הטוב ביותר במחזמר על הופעתו ב"כלוב העליזים". ב-2006 היה מועמד לפרס על תפקידו במחזמר "ברנשים וחתיכות", וב-2012 היה מועמד לפרס אוליבייה לשחקן הטוב ביותר על המחזה "ראיות בלתי קבילות".

ב-2005 היה הודג' מועמד לפרס איבנינג סטנדרד לשחקן הטוב ביותר על תפקידו ב-"Dumbshow" בתיאטרון רויאל קורט.

דאגלס כיכב בתפקיד אלבין במחזה "כלוב העליזים" בברודוויי. עליו זכה בפרס טוני לשחקן הטוב ביותר במחזמר, בפרס דרמה דסק לשחקן מצטיין במחזמר, ובפרס חוג המבקרים  לשחקן מצטיין במחזמר. ב-2008 הופיע בתפקיד זה בלונדון בתיאטרון "Menier Chocolate Factory" ואחר כך בתיאטרון פלייהאוס.

טלוויזיה
הודג' כתב יחד עם פיטר סירלס את המחזות "Pacha Mama's Blessing" ו-"Forest People" על יער האמזונאס. והם הוצגו ב-BBC בשנת 1989 בביצוע התיאטרון הלאומי לנוער.

ב-1994 זכה הודג' לשבחי הביקורת על משחקו בדמות ד"ר טרשיוס לידגייט במיני-סדרה "מידלמארץ'" שעיבד אנדרו דייוויס על פי הרומן באותו שם מאת ג'ורג' אליוט. את הסדרה ביים אנתוני פייג' וב-1994 שודרה בארצות הברית במסגרת "Masterpiece Theatre".

תפקידים נוספים של הודג' בטלוויזיה היו בסדרה "Behaving Badly" (מ-1989), "Capital City" (מ-1989 עד 1990), עיבוד לספר "A Fatal Inversion" מאת רות רנדל (1992), בפרק בסדרה "על שוטים ואנשים" (1996), בסדרת המדע בדיוני "The Uninvited" (מ-1997), "רסן הסוררת" (1998), עיבוד של ה-BBC לרומן של אנתוני טרולופ "The Way We Live Now", בסדרה "כובע אדום" (2003–2004), תפקיד אורח בסדרה "ספוקס" (2005), בדמות סר תומאס ברטרם במיני-סדרה "מנספילד פארק" עיבוד של ITV מ-2007 לרומן באותו שם, ובסרט טלוויזיה "Lift" בבימויו של ג'יימס הוז .

ב-2010 הופיע הודג' בפרק "המסעדה" בעונה השלישית של הסיטקום הפופולרי "Outnumbered" בדמות בריק בולנג'ר, תרפיסט אמריקאי הנשוי לדודה אנג'לה (בגילומה של סמנתה בונד). הדמות הוזכרה גם בעונה הרביעית של הסדרה אבל לא נראתה על המסך.

ב-2012 שיחק הודג' בדרמה "One Night". עוד הופיע במיני-סדרה "מדינה סודית" ובסדרת הדרמה של ITV1 "העיר".

ב-2015 החל לשחק בתפקיד המפקח ברתולומיאו רוסק בסדרה "פני דרדפול".

קולנוע
בין סרטי הקולנוע בהם השתתף הודג' היו "פנים משקרות", "יריד ההבלים", "רובין הוד" ו"דיאנה".

הודג' ביים לראשונה בקולנוע סרט קצר על פי מחזה מאת הרולד פינטר "תחנת ויקטוריה".

בשנת 2017 שיחק בסרט הדרמה העצמאי "קדחת הצבעונים" לצידן של אליסיה ויקנדר וקארה דלווין.

בשנת 2019 שיחק בסרט "ג'וקר" בתפקיד אלפרד פניוורת', וכן שיחק בסרטו של אנג לי "איש מזל התאומים".

מוזיקה
בשם דאג הודג' הוא הוציא שני אלבומים פרי עטו. ב-2005 יצא האלבום "Cowley Road Songs", וב-2009 יצא האלבום "Nightbus". ב-2012 זכה בפרס "סטיילס ודרו" על השיר "Powercut" מתוך המחזמר "Meantime" שכתב יחד עם אשלין דיטה .

חיים אישיים
עד ל-2013 היה הודג' במערכת יחסים עם השחקנית טסה פיק-ג'ונס איתה נולדו לו שני ילדים.

פילמוגרפיה
 שנה שם שם באנגלית תפקיד הערות 1985 סמית' וג'ונס Smith & Jones סדרת טלוויזיה (פרק אחד) 1986 Sorry! ג'פרי בפרק "Every Clown Wants to Play Hamlet" 1988 Me and My Girl טרזן בפרק "Question Time" 1988 ריקודה האחרון של סאלומה Salome's Last Dance לורד אלפרד דאגלס 1988 רמפול Rumpole of the Bailey נייג'ל טימסון בפרק "Rumpole and the Barrow Boy" 1989 Behaving Badly ג'יילס מיני-סדרה 1989 קשר השתיקה Diamond Skulls ג'יימי סקינר שם הפקה נוסף "Dark Obsession" 1989 Dealers פטריק סקיל 1989–1990 Capital City דקלן מקונוצ'י 1991 Buddy's Song בובי רוזן 1992 A Fatal Inversion אדם סדרת טלוויזיה 1992 Anglo Saxon Attitudes ג'רלד מידלטון הצעיר מיני-סדרה 1993 The Trial מפקח 1994 מידלמארץ' Middlemarch ד"ר לידגייט מיני-סדרה 1994 Open Fire פיטר פינץ' סרט טלוויזיה 1995 It Could Be You בוב סרט טלוויזיה 1996 True Love ג'יימס סרט טלוויזיה 1996 פנים משקרות Hollow Reed בריסטר 1996 על שוטים ואנשים Only Fools and Horses.... דמיאן המבוגר בפרק "Heroes and Villains" 1997 The Uninvited סטיב בלייק סדרת טלוויזיה 1997 Rules of Engagement מורהד סרט טלוויזיה 1998 רסן הסוררת The Scold's Bridle ג'ק בלייקני 2000 The Magic of Vincent ד"ר רוברט בלייק סרט קצר 2000 The Law מפקח בילוש ג'ק ריילי סרט טלוויזיה 2000 סיפורי קנטרברי The Canterbury Tales דיבוב בפרק "The Journey Back" 2001 העולם על פי מלמוט The Way We Live Now רוג'ר קרבורי מיני-סדרה 2001 The Russian Bride אדי ברנן סרט טלוויזיה 2002 Blue Heelers ריי ברי בפרק "Private Lives" 2003–2004 כובע אדום Red Cap קנת' "קני" ברנס סדרת טלוויזיה 2004 יריד ההבלים Vanity Fair פיט קרולי 2004 Out of Time מייקל סרט קצר 2005 ספוקס Spooks גארי היקס סדרת טלוויזיה (פרק אחד) 2006 ניחוח של סקס Scenes of a Sexual Nature בריאן 2007 The Lift פול סייקס סרט טלוויזיה 2007 מנספילד פארק Mansfield Park סר תומאס ברטרם סרט טלוויזיה 2007 The Whistleblowers מפקח בילוש בל 2009 בלתי נסלח Unforgiven מייקל בלקומב בפרק "Ghosts" 2009 המדרון 2 The Descent: Part 2 דן 2010 Arena תפקידים שונים בפרק "Harold Pinter: A Celebration" סקינס Skins אדוארד ג'ונס בפרק "JJ" רובין הוד Robin Hood סר רוברט לוקסלי Outnumbered בריק בפרק "The Restaurant" 2012 One Night טד מיני-סדרה ברט ודיקי Bert & Dickie ג'ון בושנל סרט טלוויזיה מדינה סודית Secret State אנתוני פוסט מיני-סדרה העיר The Town המפקח כריס פרנקס מיני-סדרה 2013 Legends of Oz: Dorothy's Return דיבוב דיאנה Diana פול בורל 2015–2016 פני דרדפול Penny Dreadful ברתולומיאו רוסק סדרת טלוויזיה 2016 The Good Wife דיימון סטריק בפרק "Tracks"2016–2026 מנהל הלילה The Night Manager רקס מייהו 6 פרקים 2017 בלתי נשכח Unforgotten פול ניקסון עונה שנייה קדחת הצבעונים Tulip Fever ניקולס סטין מראה שחורה Black Mirror רולו היינס בפרק "Black Museum" 2018 דרור אדום Red Sparrow מקסים וולונטוב המגשר Beirut סאלי2019 הדו"ח The Report ג'יימס אלמר מיטשל נקודת זינוק Curfew טום ווטסון ג'וקר Joker אלפרד פניוורת' איש מזל התאומים Gemini Man ג'ק וויליס 2020 הגדולה The Greatגנרל ולמנטוב סדרת טלוויזיה השטן כל הזמן The Devil All the Time טייטר בראון 2023 אקסטרפולציות (אנ') Extrapolations הנדריקס פרק: "2046: Whale Fall" 2024 הזמן שלנו We Live in Time רג'ינלד דוראנד 2025 G20 אוליבר אוורט Pillion  פיט The Bombing of Pan Am 103 סטיוארט הנדרסון פרק: "#1.5"

קישורים חיצוניים

הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:מחזאים אנגלים
קטגוריה:זוכי פרס טוני: שחקנים
קטגוריה:אישים זוכי פרס אוליבייה
קטגוריה:חברי התיאטרון המלכותי הלאומי
קטגוריה:חברי הלהקה השייקספירית המלכותית
קטגוריה:בוגרי האקדמיה המלכותית לאמנות הדרמה
קטגוריה:אישים זוכי פרס דרמה דסק
קטגוריה:אנגלים שנולדו ב-1960